**P R E D K L A D A C I A  S P R Á V A**

Návrh zákona, ktorým sa mení a dopĺňa zákon č. 414/2012 Z. z. o obchodovaní s emisnými kvótami a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov (ďalej len „návrh zákona“) sa predkladá do legislatívneho procesu z dôvodu zavedenia nahlasovania vybraných údajov prostredníctvom elektronického systému, úpravy predaja pridelených ročných emisných jednotiek AEA (ďalej len „AEA jednotky“) a určenia nových spôsobov použitia výnosov z predaja AEA jednotiek.

Elektronický systém bude slúžiť na predkladanie správ o emisiách skleníkových plynov, správ o úrovni činnosti prevádzky, správ o overení a monitorovacích plánov. Návrh zákona ustanoví povinnosť pre účastníkov schémy obchodovania registrovať sa a predkladať vyššie spomenuté dokumenty prostredníctvom elektronického systému.

Pridelené AEA jednotky slúžia na pokrytie vlastných emisií zo sektorov mimo schémy obchodovania s emisnými kvótami, avšak je možné ich aj presúvať medzi rokmi alebo medzi členskými štátmi. Na základe aktuálnych odhadov emisií skleníkových plynov zo sektorov mimo schémy obchodovania s emisnými kvótami, Slovenská republika predpokladá nadbytok AEA jednotiek do roku 2020. Zostávajúci nadbytok AEA jednotiek, po pokrytí vlastných záväzkov, nebude možné preniesť do ďalšieho obdobia (roky 2021-2030). Ak tento nadbytok Slovenská republika nepredá, AEA jednotky prepadnú.

Z dôvodu využitia flexibility predaja AEA jednotiek je potrebné zadefinovať pojem AEA jednotky, určiť Ministerstvo životného prostredia Slovenskej republiky ako správcu AEA jednotiek, zadefinovať spôsob predaja AEA jednotiek formou priameho predaja, sprostredkovane alebo na dražbe, určiť Environmentálny fond ako príjemcu výnosov získaných z predaja AEA jednotiek s odkazom na konkrétne spôsoby ich použitia, na existujúce spôsoby použitia a aj na nové spôsoby použitia.

V súvislosti s definovaním predaja AEA jednotiek je potrebné novelizovať v čl. II aj zákon č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov, kde sa určia nové spôsoby použitia výnosov z predaja AEA jednotiek.

Návrh zákona predpokladá pozitívne aj negatívne vplyvy na rozpočet verejnej správy, pozitívne vplyvy na podnikateľské prostredie a na informatizáciu spoločnosti, vplyvy na služby verejnej správy pre občana, konkrétne negatívne vplyvy na procesy služieb vo verejnej správe. Návrh zákona nemá žiadne sociálne vplyvy a vplyvy na životné prostredie.

Účinnosť návrhu zákona sa navrhuje 1. januára 2018 vzhľadom na priebeh legislatívneho procesu a zabezpečenie dostatočnej dĺžky legisvakancie.

Návrh zákona nemá byť predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi a ostatnými všeobecne záväznými predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona bol v medzirezortnom pripomienkovom konaní od 13. júna 2017 do 3. júla 2017. Zásadné pripomienky uplatnilo Ministerstvo financií Slovenskej republiky a ICZ Slovakia, a.s. Zásadné pripomienky ICZ Slovakia, a.s. boli čiastočne akceptované po vzájomnej dohode a návrh zákona bol upravený v zmysle ich zásadných pripomienok. Zásadné pripomienky Ministerstva financií Slovenskej republiky neboli akceptované ale  rozpor bol odstránený po vzájomnej dohode na stretnutí štátnych tajomníkov Ministerstva financií Slovenskej republiky a Ministerstva životného prostredia Slovenskej republiky dňa 15. augusta 2017.

Návrh zákona sa predkladá bez rozporov.